RCL เสริมแกร่งบริการขนส่ง รับเรือต่อใหม่ 2 ลำ ขนาดใหญ่ 12,000 TEUs
RCL รับเรือต่อใหม่ขนาดใหญ่ 12,000 TEUs จำนวน 2 ลำ มูลค่าราว 8.82 พันล้านบาท เพื่อหนุนกองเรือแกร่ง-เพิ่มขีดความสามารถแข่งขันธุรกิจก้าวขึ้นสู่อีกระดับในการให้บริการ 
RCL รับเรือต่อใหม่ขนาดใหญ่ 12,000 TEUs จำนวน 2 ลำ มูลค่าราว 8.82 พันลบ. เพื่อหนุนกองเรือแกร่ง-เพิ่มขีดความสามารถแข่งขันธุรกิจบริการ 
28 ต.ค. 2565

ดร.จำลอง อติกุล ประธานกรรมการ บริษัท อาร์ ซี แอล จำกัด (มหาชน)  หรือ RCL พร้อมด้วยคณะผู้บริหารได้ดำเนินพิธีการตั้งชื่อและรับมอบเรือต่อใหม่ “ศานติภูมิ และ ธัญญาภูมิ” ซึ่งเป็นเรือต่อใหม่ขนาดใหญ่ที่ได้สั่งต่อเรือไว้กับบริษัท Imabari Shipbuilding Co., Ltd ซึ่งเป็นบริษัทต่อเรือรายใหญ่ในประเทศญี่ปุ่น ณ อู่ต่อเรือฮิโรชิมา ประเทศญี่ปุ่น
ในโอกาสนี้ RCL ได้รับเกียรติจากนายอภิศักดิ์ ตันติวรวงศ์ อดีตรัฐมนตรีว่าการกระทรวงการคลังและภริยา, นายภูมินทร์ หะรินสุต ประธานกิตติมศักดิ์สมาคมเจ้าของเรือไทย, นายจีรพันธ์ อัศวะธนกุล และผู้บริหารจากธนาคารเพื่อการนำเข้าและส่งออกแห่งประเทศไทย (EXIM Bank), Mr. Kazo Fujiki จากบริษัท Fujiki Group และภริยาเดินทางไปร่วมพิธีการในครั้งนี้
สำหรับเรือต่อใหม่ “ศานติภูมิและธัญญาภูมิ” ทั้งสองลำนี้เป็นเรือขนาดใหญ่ที่สุดของ RCL มีขนาด 12,000 TEUs ความยาวเรือ 333.90 เมตร พร้อมติดตั้งระบบ EGCS ช่วยทำความสะอาดก๊าซไอเสียเพื่อลดมลพิษรักษาสิ่งแวดล้อมทางทะเลตามข้อกำหนดขององค์กรทางทะเลระหว่างประเทศ (International Maritime Organization: IMO) โดยมีราคาลำละ 115 ล้านเหรียญสหรัฐ หรือ 4,409 ล้านบาท รวมราคาเรือทั้งสองลำนี้มีมูลค่ารวมเป็นเงินจำนวน 8,818 ล้านบาท
ทั้งนี้เรือศานติภูมิและเรือธัญญาภูมิพร้อมให้บริการตามสัญญาเช่าที่ Zim Integrated Shipping Services Ltd. ได้เซ็นสัญญาเช่าไว้กับ RCL เป็นระยะเวลา 5 ปี